b'\n_START_ARTICLE_\nMark Davis (snooker)\n_START_SECTION_\nKariera\n_START_PARAGRAPH_\nDavis je prvi\xc4\x8d opozoril nase leta 1995, ko je v prvem krogu Svetovnega prvenstva izlo\xc4\x8dil Kena Dohertyja z 10-7. V drugem krogu ga je nato domov poslal Peter Ebdon (7-13), Irec Doherty pa se je Davisu oddol\xc5\xbeil dve leti kasneje, ko sta se znova sre\xc4\x8dala v prvem krogu Svetovnega prvenstva. Izid je bil 10-8 v korist Dohertyja, ki je nato osvojil tudi prvenstvo in s tem edinkrat v karieri postal svetovni prvak. Poleg omenjenih dveh nastopov je Davis v prvem krogu Svetovnega prvenstva igral \xc5\xa1e v letih 1994, 2001 in 2008. Nazadnje, leta 2008, se je prebil \xc4\x8dez dve kvalifikacijski oviri (Leo Fernandez 10-9 in Gerard Greene 10-2) in nato izgubil v prvem krogu proti Marku Williamsu, izid je bil 3-10._NEWLINE_Davis je bil blizu izpada iz svetovne karavane ob prelomu tiso\xc4\x8dletja, a se je nato po prelomu pobral in se vrnil med najbolj\xc5\xa1ih 48 igralcev na svetovni jakostni lestvici. Leta 2001 je dosegel \xc4\x8detrtfinale turnirja Scottish Open (porazil ga je Ken Doherty s 5-3), ki pa je bil njegov drugi \xc4\x8detrtfinale na katerem od jakostnih turnirjev. Prvi\xc4\x8d je v \xc4\x8detrtfinalu jakostnega turnirja igral leta 1996 na turnirju German Open, tedaj je bil od njega bolj\xc5\xa1i Nigel Bond s 5-1._NEWLINE_V prvi krog glavnega del Svetovnega prvenstva leta 2008 se je prebil po dveh skromnih sezonah, v katerih je padel na 58. mesto jakostne lestvice. Sezono 2008/09 je za\xc4\x8del odli\xc4\x8dno, saj je na turnirju Northern Ireland Trophy 2008 v prvem krogu premagal lokalnega upa Joeja Swaila (5-4) in nato v drugem krogu \xc5\xa1e Kitajca Dinga Junhuija (5-4). Njegovo zmago proti Kitajcu Dingu so sploh dostikrat \xc5\xbee ozna\xc4\x8dili za eno najbolj\xc5\xa1ih zmag njegove kariere. Zmage pa ni uspel prenesti naprej v osmino finala, saj ga je tam odpravil Ali Carter z izidom 5-2._NEWLINE_Dobro formo je prikazal \xc5\xa1e na dveh turnirjih sezone, Prvenstvu Bahrajna in UK Championshipu, na obeh se je prebil skozi sito kvalifikacij, a se je na obeh poslovil \xc5\xbee v prvem krogu glavnega dela turnirja, na turnirju UK Championship je sicer dvoboj proti Joeju Perryju izgubil zaradi te\xc5\xbeav z \xc5\xbeelodcem.  Tako je \xc5\xbee po petih od osmih jakostnih turnirjev sezone presegel dose\xc5\xbeene to\xc4\x8dke za jakostno lestvico iz celotne sezone 2007/08._NEWLINE_Davis je v karieri do oktobra 2008 ustvaril 88 nizov vsaj 100 to\xc4\x8dk, s \xc4\x8dimer je prehitel nekatere svoje po rezultatih uspe\xc5\xa1nej\xc5\xa1e sodobnike, npr. Joeja Swaila, Marka Kinga in Davida Roeja.\n_START_SECTION_\nZasebno \xc5\xbeivljenje\n_START_PARAGRAPH_\nDavis ima brata Steva, ki pa razen enakega imena ni v nikakr\xc5\xa1ni povezavi s \xc5\xa1estkratnim svetovnim prvakom Stevom Davisom.'